আইসিসির বর্ষসেরা পুরস্কার জিতলেন যারা
ক্রিকেটের বিভিন্ন বিভাগে বর্ষসেরা ক্রিকেটারের নাম প্রকাশ করেছে ইন্টারন্যাশনাল ক্রিকেট কাউন্সিল (আইসিসি)। এ ছাড়া বর্ষসেরা আম্পায়ার, সেরা টি-টোয়েন্টি পারফরম্যান্স এবং উদীয়মান ক্রিকেটারের তালিকাও প্রকাশ করেছে বিশ্ব ক্রিকেটের অভিভাবক সংস্থা।







২০১৯ সালে বর্ষসেরা ক্রিকেটার নির্বাচিত হয়েছেন ইংল্যান্ডের অলরাউন্ডার বেন স্টোকস। ইংল্যান্ডকে প্রথমবারের মতো ওয়ানডে বিশ্বকাপ জিতিয়েছেন তিনি। এ ছাড়া বছরজুড়ে দুর্দান্ত খেলেন বিগ বেন। অস্ট্রেলিয়ার বিপক্ষে হেডিংলি টেস্ট জিতিয়ে দলকে ঐতিহ্যবাহী অ্যাশেজ সিরিজ ড্র করতে সহায়তা করেন তিনি। তাই বর্ষসেরা হিসেবে মর্যাদার স্যার গ্যারিফিল্ড সোবার্স ট্রফি পাচ্ছেন ২৮ বছর বয়সী এ ইংলিশ ক্রিকেটার।




আইসিসি বর্ষসেরা টেস্ট ক্রিকেটারের খেতাব জিতেছেন অস্ট্রেলিয়ার ফাস্ট বোলার প্যাট কামিন্স। গেল বছর মাত্র ১২ টেস্টে ৫৯ উইকেট শিকার করেন তিনি।
বর্ষসেরা ওয়ানডে ক্রিকেটারের টাইটেল জিতেছেন ভারতের হিটম্যান রোহিত শর্মা। আলোচিত সময়ে ২৮ ম্যাচে ৭ সেঞ্চুরিতে ১৪০৯ রান করেন তিনি।
আইসিসি ইমার্জিং ক্রিকেটার অব দি ইয়ার তথা সেরা উদীয়মান খেলোয়াড় হয়েছেন অস্ট্রেলিয়ার ব্যাটার মার্নাস লাবুশানে। অভিষেকের পর থেকে রানবন্যা বইয়ে দিচ্ছেন তিনি। ২০১৯ সালে ১১ টেস্টে একটি ডাবল সেঞ্চুরিসহ ১১০৪ রান করেন অজি ব্যাটিং মায়েস্ত্রো।
বছরের সেরা টি-টোয়েন্টি পারফরম্যান্সের পুরস্কার পেয়েছেন ভারতের পেসার দীপক চাহার। গেল নভেম্বরে বাংলাদেশের বিপক্ষে নাগপুরে হ্যাটট্রিকসহ ৬ উইকেট নেন তিনি।
সহযোগী দেশের সেরা ক্রিকেটার নির্বাচিত হয়েছেন স্কটল্যান্ডের কাইল কোয়েটজার।
‘স্পিরিট অব দ্য ক্রিকেট’ পুরস্কার জিতেছেন ভারতের অধিনায়ক বিরাট কোহলি। অস্ট্রেলীয় তারকা স্টিভ স্মিথকে দুয়ো দেয়ার সময় দর্শকদের নিষেধ করেন তিনি। বর্ষসেরা টেস্ট ও ওয়ানডে দলের অধিনায়কও নির্বাচিত হয়েছেন ভারতীয় ব্যাটিং মাস্টার।
এ ছাড়া সেরা আম্পায়ারের খেতাব ‘ডেভিড শেফার্ড ট্রফি’ পাচ্ছেন ইংল্যান্ডের ৫৬ বছর বয়সী আম্পায়ার রিচার্ড ইলিংওয়ার্থ।
তথ্যসূত্র: আইসিসি ওয়েবসাইট।

ক্রিকেটের বিভিন্ন বিভাগে বর্ষসেরা ক্রিকেটারের নাম প্রকাশ করেছে ইন্টারন্যাশনাল ক্রিকেট কাউন্সিল (আইসিসি)। এ ছাড়া বর্ষসেরা আম্পায়ার, সেরা টি-টোয়েন্টি পারফরম্যান্স এবং উদীয়মান ক্রিকেটারের তালিকাও প্রকাশ করেছে বিশ্ব ক্রিকেটের অভিভাবক সংস্থা।